钦定古今图书集成/理学汇编/文学典/第096卷 > 林志
## 钦定古今图书集成/理学汇编/文学典/第096卷 > 林志

按《福建通志志》，“闽县人，永乐壬辰进士第二，授翰林
院编修，秩满陞修撰，与修《性理大全》《古今名臣奏议》，
擢侍读，寻转右春坊右谕德，仍兼旧职，给二俸宠之。
宣德初，卒于官。志之生也，其父梦梁僧宝志入室，因
以为名。幼颖悟绝人，从王偁游，日能记数千言，喜辨
论，偁因字之曰尚默。”其学无不研究，举于乡及礼部
皆第一。后学多从质问经义，门下如黄泽、林硕辈，皆
所造就。性恬于势利，早失父，事母最孝。宗族有贫而
依异姓者，悉归而抚之。与人交必诚必信。每公退，辄
闭一室，以诗文自娱。所著有《茆斋集》。

===邓林===按《广东通志》：“林字士齐，新会人。洪武丙子乡荐，拔广
西贵县教谕。林素嗜学，工古文辞，尝谓学诗于陶、韦、
李、杜，学文于史、汉、韩、柳，学书于晋、唐诸名家云。考绩
至京，大学士杨士奇、祭酒李时勉见其诗文，以为岭
南人文，在是留史馆修书。寻出教南昌，被荐，迁吏部
主事。宣德四年，以事忤旨，谪杭州，名士多从之吟咏”
自适也。久之，放归田里，卒。林尤笃于友谊，生平慷慨
自命，所著有《退庵集》传于世。